BRATISLAVA 18. apríla (SITA) - Príčinou omylu pri písomných maturitách z matematiky nebol úmysel ani pokus o podvod, korupciu alebo nejaký podobný motív. Príčinou bolo náhodné zlyhanie ľudského faktora, uvádza sa vo vyjadrení Vedeckej rady (VR) Štátneho pedagogického ústavu (ŠPÚ), ktoré agentúre SITA poskytol jej predseda Ján Pišút. Podľa tohto vyjadrenia je rada presvedčená, že "z tohto omylu nevznikli žiadne trvalé škody a po niekoľkých rokoch sa spoločnosť bude na túto príhodu pozerať len ako na kurióznu epizódu, ktorá sa prihodila v prvom roku zavádzania rozumnej externej časti maturitnej skúšky."
Chybu pri distribúcii testov z matematiky, ktoré sa dostali k študentom aj s výsledkami, spôsobil pracovník ŠPÚ. Ten podľa VR omylom pridal k testu aj autorský text s výsledkami. Rada však zdôrazňuje, že rozhodnutie ministra školstva Martina Fronca odvolať z funkcie riaditeľa ŠPÚ je dostatočným vyvodením personálnych dôsledkov. Okrem toho dodáva, že prípady opakovaných maturitných testov sú známe aj zo zahraničných skúseností a na Slovensku sa bude opakovať len 4,5 percenta všetkých testov. Maturitné písomky z matematiky budú totiž nanovo písať len tí študenti, ktorí si zvolili vyššiu úroveň A, čo je 2 714 študentov.
VR ŠPÚ vo svojom vyjadrení konštatuje, že maturitné testy boli starostlivo pripravené, prešli kontrolným overovaním a posudzovaním odborníkmi na testovanie. Testy boli odskúšané na malých vzorkách žiakov a nezávisle vyhodnotené. "Vďaka tomu sa neobjavila vážnejšia odborná kritika testov z hľadiska ich náročnosti a primeranosti", uvádza sa vo vyjadrení rady. Tohtoroční maturanti podľa VR ŠPÚ vyplnili v externej časti maturitnej skúšky 60 567 testov z cudzích jazykov a matematiky.